

**Република Србија**

**МИНИСТАРСТВО**

**ИНФОРМИСАЊА И**

**ТЕЛЕКОМУНИКАЦИЈА**

**Београд**

**ИЗВЕШТАЈ О РЕАЛИЗАЦИЈИ КОНКУРСА ЗА СУФИНАНСИРАЊЕ ПРОJЕКАТА ПРОИЗВОДЊЕ МЕДИЈСКИХ САДРЖАЈА НАМЕЊЕНИХ ОСОБАМА СА ИНВАЛИДИТЕТОМ У 2023. ГОДИНИ**

**Децембар 2024. године**

Министарство информисања и телекомуникација је на основу својих надлежности у области информисањa припремило извештај о реализацији Конкурса за суфинансирање проjеката производње медијских садржаја намењених особама са инвалидитетом у 2023. години.

**I Основни подаци о Конкурсу**

Конкурс за суфинансирање пројеката производње медијских садржаја намењених особама са инвалидитетом у 2023. години расписан је на основу чл. 16. став 1. тачка 4) и 19. Закона о јавном информисању и медијима („Службени гласник РС”, бр. 83/14, 58/15 и 12/16 – аутентично тумачење), Уредбе о условима и критеријумима усклађености државне помоћи у области јавног информисања („Службени гласник РС” број 9/22), Правилника о суфинансирању пројеката за остваривање јавног интереса у области јавног информисања („Службени гласник РС”, бр. 16/16, 8/17 и 6/23) и Одлуке о расписивању конкурса у 2023. години за суфинансирање пројеката у области јавног информисања, Министарства информисања и телекомуникација, Број: 401-00-38/2023-05 од 7. марта 2023. године. Конкурс је био расписан у периоду од 13. марта до 12. априла 2023. године, а јавни позив је објављен на званичном сајту Министарства информисања и телекомуникација и у дневном листу „Вечерње новости”.

**1. Намена Конкурса**

Намена Конкурса је пружање финансијске подршке производњи медијских садржаја који доприносе заштити интереса особа са инвалидитетом и обезбеђивању њиховог равноправног уживања права на слободу мишљења и изражавања, дефинисаног чланом 12. Закона о јавном информисању и медијима.

**2. Критеријуми конкурса**

Критеријуми на основу којих се оцењују пројекти су:

*1) Мера у којој је предложена пројектна активност подобна да оствари јавни интерес у области јавног информисања, а посебно се оцењује:*

* Значај пројекта са становишта: остваривања јавног интереса у области јавног информисања; остваривање намене конкурса; усклађености пројекта са реалним проблемима, потребама и приоритетима циљних група; идентификованих и јасно дефинисаних потреба циљних група; заступљености иновативног елемента у пројекту и новинарско истраживачког приступа.
* Утицај и изводљивост са становишта: усклађености планираних активности са циљевима, очекиваним резултатима и потребама циљних група; степена утицаја пројекта на квалитет информисања циљне групе; мерљивости индикатора који омогућавају праћење реализације пројекта; разрађености и изводљивости плана реализације пројекта; степена развојне и финансијске одрживости пројекта (позитивни ефекти пројекта настављају се након што се оконча подршка).
* Капацитети са становишта: степена организационих и управљачких способности предлагача пројекта; неопходних ресурса за реализацију пројекта; стручних и професионалних референци предлагача пројекта, које одговарају предложеним циљевима и активностима пројекта.
* Буџет и оправданост трошкова са становишта: прецизности и разрађености буџета пројекта, који показује усклађеност предвиђеног трошка са пројектним активностима; економске оправданости предлога буџета у односу на циљ и пројектне активности.

*2) Мера пружања веће гаранције привржености професионалним и етичким медијским стандардима, а посебно се оцењује:*

* Да ли су учеснику конкурса изречене мере од стране државних органа, регулаторних тела или тела саморегулације у последњих годину дана, због кршења професионалних и етичких стандарда (податке прибавља стручна служба од Регулаторног тела за електронске медије, за електронске медије, а од Савета за штампу, за штампане и онлајн медије).
* Доказ о томе да су након изрицања казни или мера предузете активности које гарантују да се сличан случај неће поновити

Ближи критеријуми су:

* Обрада следећих тема:
* унапређење социјално-економског и друштвеног положаја особа са инвалидитетом;
* политичка партиципација и учешће особа са инвалидитетом у свим аспектима друштвеног живота;
* отклањање предрасуда и стереотипа у извештавању о особама са инвалидитетом;
* инклузивно образовање;
* самостални живот и укључивање у заједницу (становање, превоз и друго);
* приступачност (физичка, информациона и когнитивна) и универзални дизајн;
* социјална заштита;
* здравствена заштита;
* заштита сексуалног и репродуктивног здравља;
* превенција и заштита од дискриминације;
* смањење ризика социјалне искључености;
* заштита особа са инвалидитетом, посебно жена и девојчица са инвалидитетом од насиља и злостављања у породичном и институционалном окружењу;
* професионална рехабилитација и запошљавање;
* доступност установа културе и њихових програма особама са инвалидитетом.
* Приступачност медијског садржаја особама са инвалидитетом (аудио дескрипција, титл, превод на знаковни језик и др.)
* Учешће особа са инвалидитетом у реализацији пројекта
* Аналитичко-истраживачки приступ
* Иновативност и оригиналност формата.

**3. Финансијски аспекти конкурса**

За реализацију овог Конкурса у буџету Министарства информисања и телекомуникација опредељено је 15.000.000,00 динара. На Конкурс је стигло 168 пријава. Предлагачи су за реализацију пројеката тражили укупно 127.649.432,06 динара.

Учесници Конкурса су могли поднети захтев за суфинансирање највише до 80% вредности пројекта. Најмањи износ средстава који је могао бити одобрен по пројекту износио је 400.000,00 динара, а највећи 1.000.000,00 динара.

**4. Пријављени пројекти**

На Конкурс је пријављено 168 пројеката. Због неиспуњавања услова Конкурса, који су дати у jавном позиву, решењем је одбачен један пројекат. Одбачени пројекат Комисија није разматрала.

**5. Одлучивање о пристиглим пројектима**

Одлучивање о пристиглим пројектима врши се у транспарентном поступку, без дискриминације, у складу са јавним интересом у области јавног информисања. Одлуку о расподели средстава, са образложењем, донео је министар, на основу Предлога Комисије.

**5.1. Улога стручне комисије**

Оцену пројеката поднетих на Конкурс, као и предлог расподеле средстава са образложењем доноси стручна комисија коју решењем именује министар. У питању је саветодавно тело које процењује у којој мери су предложене пројектне активности подобне да остваре јавни интерес у области јавног информисања и на тај начин помаже министру у доношењу одлуке о расподели средстава.

Већина чланова Комисије именована је на предлог новинарских и медијских удружења, након што је Министарство информисања и телекомуникација, у оквиру јавног позива за расписивање Конкурса, позвало новинарска и медијска удружења, као и медијске стручњаке да доставе предлоге за чланове Комисије.

Решењем министра број: 401-01-86/2023-05 од 7. јуна 2023. године формирана је стручна Kомисија за Конкурс за суфинансирање проjеката производње медијских садржаја намењених особама са инвалидитетом у 2023. години у следећем саставу:

* Милица Вељковић, председник Комисије;
* Невена Азиновић, члан Комисије;
* Радојица Мали, члан Комисије;
* Љиљана Стојановић, члан Комисије;
* Фахрудин Кладничанин, члан Комисије;

Секретар Комисије била је Николина Бојовић запослена у Министарству информисања и телекомуникација.

Комисијa је разматрала и оцењивала 167 пројеката и за сваки пројекат дала образложење.

**6. Подржани пројекти**

**6.1. Број подржаних пројеката и износ додељених средстава**

Од разматраних 167 пројеката Комисија је подржала 35, а одбила 132 пројекта. За суфинансирање пројеката додељена су средства у износу од 15.000.000,00 динарa.

Већина пројеката је, на предлог Комисије, подржана мањим износом средстава од траженог. Подносиоци који су добили мањи износ средстава од траженог били су обавезни да доставе ревидирани буџет пројекта.

Најмањи износ за суфинансирање пројекта је био 400.000,00 динара. Најмањим износом подржана је реализација 19 пројеката. Највећи одобрени износ за реализацију пројекта износио је 506.600,00 динара.

**6.2. Рок за реализацију пројеката**

Рок за реализацију пројеката био је 31. децембaр 2023. године.

**6.3. Правни статус подносилаца пројеката**

Највећи број, 15 пројеката од подржаних 35, реализовали су предузетници и привредна друштава (ДОО, АД, ОД) док је 14 пројеката реализовано од стране организација цивилног друштва ( УГ ).

**II Извештаји корисника**

Корисници средства имају обавезу, у складу са Законом и закљученим уговором, да Министарству доставе извештај о реализацији пројекта, у форми наративног и финансијског извештаја. Уз извештај корисници достављају и доказ о реализацији пројекта. Уколико корисник не достави наративни и финансијски извештај о реализацији пројекта у року и у прописаној форми, Министарство му упућује захтев за повраћај средстава.

Извештај о реализацији пројекта доставили су сви корисници средстава.

**1. Испуњеност рокова**

Рок за достављање извештаја је 30 дана од датума завршетка пројекта.

**2. Финансијски део извештаја**

Финансијски део извештаја корисници су доставили на прописаном Обрасцу 2, који је потписан од стране овлашћеног лица корисника средстава.

**3. Реализација пројекта:**

Увидом у достављени медијски садржај установљено је следеће:

- да сви пројекти имају информативни карактер;

- сви пројекти су реализовани путем медија који је планиран пројектом;

- утврђено је одступања од професионалних стандарда код једног броја корисника (коришћење неадекватне терминологије и неприступачни медијски садржаји особама са инвалидитетом. Корисник средстава Лесковачки круг је објављени медијски садржај преузео са портала Дневни лист Данас и приказао га као свој. За преузети текст није наведено одакле је преузет. Такође, овај текст улази у укупан број суфинансираних медијских садржаја подржаних буџетом;

- да су сви корисници испоштовали уговорну обавезу и назначили су да је садржај реализован у оквиру пројекта који је суфинансиран од стране Министарства;

- да је 14 корисника произведени садржај објавило и у електронским издањима медија-порталима или на друштвеним мрежама, чиме је садржај трајно доступан најширој циљној групи.

На основу анализе произведеног медијског садржаја дат је, у табели испод, приказ испуњености шест кључних критеријума

|  |  |  |  |  |
| --- | --- | --- | --- | --- |
| **Критеријуми** | **ДА** | **%** | **НЕ** | **%** |
| Да ли медијски садржаји испуњавају професионалне стандарде? | 30 | 86% | 5 | 14% |
| Да ли су испуњени циљеви наведени у апликацији? | 33 | 94% | 2 | 6% |
| Да ли је произведени садржај разумљив слушаоцима, гледаоцима? | 35 | 100% | 0 | 0% |
| Да ли су реализоване активности биле у складу са наменом конкурса? | 35 | 100% | 0 | 0% |
| Да ли су релевантни извори који говоре о теми (стручни саговорници)? | 34 | 97% | 1 | 3% |
| Да ли је реалиован медијски садржај прилагођен особама са инвалидитетом? | 25 | 60% | 10 | 40% |

**III Закључна разматрања**

* Јавна средства су, у складу са условима Конкурса, распоређена у сврху заштите интереса особа са инвалидитетом и обезбеђивања њиховог равноправног уживања права на слободу мишљења и изражавања;
* Већина пројеката је подржана мањим од траженог износа средстава;
* Највећи број пројеката реализовали су предузетници и привредна друштва;
* Сви корисници су доставили Министарству извештај о реализацији пројекта;
* Код пет корисника је утврђено одступање од професионалних стандарда;
* Корисници су, у великој мери, произведени садржај објавили и у електронским издањима медија-порталима, чиме је садржај трајно доступан најширој циљној групи;
* Десет корисника, медијске садржаје, није ускладило са основном наменом конкурса односно, нису прилагођени особама са инвалидитетом.